Page:Ludus Coventriae (1841).djvu/229

 And save thisylf in every plyght ffrom harm and hurte, and scappys alle; ffor it is wretyn with aungelys bryght That ben in hevyn, thi faderes halle, The to kepe bothe day and nyght, Xul be ful redy as thi tharalle, Hurt that thou non have. That thou stomele not ageyn the ston, And hurt thi fote as thou dost gon, Aungelle be redy alle everychon, In weys the to save.

Jhesus. It is wretyn in holy book, Thi Lorde God thou xalt not tempte; Alle thynge must obeye to Goddys look, Out of his myght is non exempt; Out of thi cursydnes and cruel crook, By Godys grace man xal be redempt:— Whan thou to helle, thi brennynge brook, To endles peyne xal evyr be dempt, Therin alwey to abyde. Thi Lorde God thou tempt no more, It is nott syttenge to thi lore, I bydde the sese anon therfore, And tempte God in no tyde.

Sathan. Ow! in gloteny nor in veynglory it dothe ryght nott avayl Cryst for to tempt, it profyteth me ryght nought; I must now begynne to have a newe travayl,— In covetyse to tempt hym it comyth now in my thought, ffor if I went thus away and shrynkyd as a snayle, Lorn were the labore alle that I have wrought; Therfore in covetyse oure syre I xal asayle,